Qirg‘izistonda ham maktablar va oliy ta’lim muassasalari 3 haftaga karantinga yopiladi

Qirg‘izistonda 16-martdan boshlab barcha maktablar va oliy ta’lim muassasalari 3 haftaga karantinga yopiladi. Bunday qaror Qirg‘iziston xavfsizlik kengashining prezident So‘ronboy Jeenbekov boshchiligida o‘tgan yig‘ilishida qabul qilingan, deb xabar berdi Sputnik.

Jeenbekov yig‘ilishda barcha davlatlar koronavirus epidemiyasi sababli iqtisodiy yo‘qotishlarga qaramay, aholi salomatligini birinchi o‘ringa qo‘yib, chegaralar va yo‘nalishlarni yopishga borganini ta’kidlab o‘tgan.
“Qirg‘iziston ham ushbu yo‘nalishda ishlamoqda. Ochiqchasiga aytish kerak, ushbu vaziyat iqtisodiyotga ta’sir qiladi. Biz davlat budjetini tejash rejimiga o‘tishimiz hamda tahdidlar va chaqiriqlarga tayyor turishimiz lozim”, — degan Qirg‘iziston prezidenti.
Jeenbekov aholi sog‘lig‘i eng ustuvor masala ekanini alohida ta’kidlab o‘tgan. U koronavirus bo‘yicha vaziyat shaxsan uning nazoratida ekani, har soat unga davlat idoralaridan ma’lumotlar kelib tushayotganini qayd etgan.
“Jamiyatda turli mish-mishlar, uydirmalar yuribdi. Raqamlashtirish asrida tasdiqlanmagan axborot ijtimoiy tarmoqlar orqali tezda tarqaladi. Mamlakatda koronavirus yo‘qligiga shubha qiluvchilar ham bor. Qo‘shni davlat — Qozog‘istonda bu kasallik qayd qilingani ortida bizda ham xavotirlanish kuchayadi. Bu tabiiy jarayon. Biz ishni kuchaytirib, jamiyatga tezkorlik va ochiq-oydinlik bilan axborot taqdim qilishimiz kerak”, — degan Qirg‘iziston prezidenti.
Qirg‘iziston hukumatining ta’kidlashicha, mamlakatda ayni vaqtda koronavirusga chalinish holatlari qayd etilmagan.
So‘nggi ma’lumotlarga ko‘ra, dunyo bo‘ylab koronavirus bilan kasallanganlar soni 156 mingdan oshdi. 5819 kishi vafot etdi.
15-mart kuni O‘zbekistonda koronavirusga chalinish bilan bog‘liq birinchi holat qayd etildi. Koronavirus bilan kasallangani O‘zbekistonda aniqlangan ilk bemor — ayol kishi, Toshkent shahridan. “Daryo” manbasining ma’lum qilishicha, u Fransiyada bir haftadan ortiq bo‘lib, so‘ng Vatanga qaytgan. Ayol qaytgan reysda, birlamchi ma’lumotlarga ko‘ra, 48 yo‘lovchi, shuningdek, ekipaj a’zolari bo‘lgan. Ularning barchasi izolyatsiyaga olinmoqda.